Fratsongeluk eis lewe van negejarige(Foto: Drakenstein Farm Watch/Facebook) ŉ Negejarige seun is Vrydag tydens ŉ fratsongeluk op ŉ plaas in die Paarl in die Wes-Kaap oorlede. Drakenstein Farm Watch het in ŉ verklaring gesê die seun het sy balans verloor en van die agterkant van ŉ voertuig afgeval. Sy kop het onder die sleepwa se band beland. “Alhoewel nooddienspersoneel van DFW vinnig op die toneel was, kon niks vir hom gedoen word nie. Dié ongeluk het die nooddiensbeamptes en plaaswerkers op die toneel geraak. Ons wens die gesin baie sterkte toe en betuig ons innige meegevoel.” Die Kaapstadse nooddienste en ER24 was vinnig op die toneel en het die bevindings van DFW se nooddienspersoneel bevestig. Die polisie stel ondersoek in na die omstandighede rondom die tragedie.